DIRETTIVA TAL-KUMMISSJONI 2008/84/KE
tas-27 ta' Awwissu 2008
li tispeċifika l-kriterji tal-purità rigward l-addittivi ta’ l-ikel apparti mill-kuluri u s-sustanzi li jagħtu l-ħlewwa
(Test b’rilevanza ŻEE)
(Verżjoni kodifikata)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva tal-Kunsill 89/107/KEE tal-21 ta’ Diċembru 1988 dwar l-approssimazzjoni tal-liġijiet ta’ l-Istati Membri li jirrigwardaw l-addittivi ma’ l-ikel awtorizzati għall-użu fl-oġġetti ta’ l-ikel maħsuba għall-konsum mill-bniedem (1), u partikolarment l-Artikolu 3(3)(a) tagħha,
Billi:
(1)
Id-Direttiva tal-Kummissjoni 96/77/KE tat-2 ta’ Diċembru 1996 li tispeċifika l-kriterji tal-purità rigward l-addittivi ta’ l-ikel apparti mill-kuluri u s-sustanzi li jagħtu l-ħlewwa (2) ġiet emendata kemm-il darba (3) b’mod sostanzjali. Għal iktar ċarezza u razzjonalità, l-imsemmija Direttiva għandha tiġi kkodifikata.
(2)
Huwa meħtieġ li jkunu stabbiliti l-kriterji tal-purità għall-addittivi kollha minbarra l-kuluri u s-sustanzi li jagħtu l-ħlewwa msemmija fid-Direttiva tal-Parlament Ewropew u tal-Kunsill 95/2/KE ta’ l-20 ta’ Frar 1995 dwar addittivi ta’ l-ikel għajr il-kuluri u s-sustanzi li jagħtu l-ħlewwa (4).
(3)
Huwa meħtieġ li tittieħed konsiderazzjoni ta’ l-ispeċifikazzjonijiet u t-tekniki analitiċi għall-addittivi kif stabbiliti fil-Codex Alimentarius kif abbozzati mill-Kumitat Konġunt ta’ l-Esperti tal-FAO/WHO dwar l-Additivi ta’ l-Ikel (JECFA).
(4)
L-addittivi ta’ l-ikel, imħejjija b’metodi ta’ produzzjoni jew materjali tal-bidu li huma, b'mod sinifikanti differenti minn dawk evalwati mill-Kumitat Xjentifiku ta’ l-Ikel, jew differenti minn dawk imsemmija f’din id-Direttiva, għandhom ikunu ppreżentati għal evalwazzjonita’ sigurtà mill-Awtorità Ewropea għas-Sigurtà fl-Ikel b’enfasi fuq il-kriterji tal-purità.
(5)
Il-miżuri li hemm dispożizzjoniji dwarhom f’din id-Direttiva huma bi qbil ma l-opinjoni tal-Kumitat Permanenti dwar il-Katina ta’ l-Ikel u s-Saħħa ta’ l-Annimali.
(6)
Din id-Direttiva għandha tkun bla ħsara għall-obbligi ta’ l-Istati Membri rigward il-limiti ta’ żmien għat-traspożizzjoni fil-liġi nazzjonali tad-Direttivi mniżżla fl-Anness II, Parti B,
ADOTTAT DIN ID-DIRETTIVA:
L-Artikolu 1
Il-kriterji tal-purità msemmija fl-Artikolu 3(3)(a) tad-Direttiva 89/107/KEE għall-addittivi ta’ l-ikel apparti mill-kuluri u s-sustanzi li jagħtu l-ħlewwa, kif imsemmija fid-Direttiva 95/2/KE, huma stabbiliti fl-Anness I għal din id-Direttiva.
Artikolu 2
Id-Direttiva 96/77/KE, kif emendata mid-Direttivi elenkati fl-Anness II, Parti A hi mħassra, bla ħsara għall-obbligi ta’ l-Istati Membri rigward il-limiti ta’ żmien għat-traspożizzjoni fil-liġi nazzjonali mniżżla fl-Anness II, Parti B.
Referenzi għad-Direttiva mħassra għandhom jinftiehmu bħala referenzi għal din id-Direttiva u għandhom jinqraw skond it-tabella ta’ korrelazzjoni fl-Anness III.
L-Artikolu 3
Din id-Direttiva għandha tidħol fis-seħħ fl-għoxrin jum wara dak tal-pubblikazzjoni tagħha fil-Ġurnal Uffiċjali ta’ l-Unjoni Ewropea.
L-Artikolu 4
Din id-Direttiva hija indirizzata lill-Istati Membri.
Magħmul fi Brussell, 27 ta' Awwissu 2008.